Qizil salla muammosi. “Qo‘qon shamoli” tarixiy filmi rejissori Xurshid Davronning “chala mulla” degan e’tiroziga munosabat bildirdi

O‘zbekiston xalq shoiri Xurshid Davron o‘zining Facebook’dagi sahifasida rejissor Dilmurod Masaidov tomonidan suratga olingan “Qo‘qon shamoli” tarixiy filmi haqida post qoldirgan.

 “Qo‘qon shamoli” tarixiy filmi posteri.
Ushbu post orqali Xurshid Davron “Amir Umarxon qizil bosh, shia bo‘lganmi, shia emas, sunniy bo‘lsa nega uning sallasi qizil?” mazmunidagi savollarni o‘rtaga tashlab, film ijodkorlarini “chala mulla”likda ayblagan.
“Qo‘qon shamoli” tarixiy filmining rejissori Dilmurod Masaidov jurnalist Feruz Muhammadga bergan intervyusida ushbu e’tirozlarga quyidagicha munosabat bildirdi.
Bir rang bilan odamning iymoni o‘zgarib qolmaydi. Ustoz Xurshid Davron avval filmni ko‘rsinlar, agar shunda ham fikrlarini o‘zgartirmasalar, unda mayli. Rangdan tashqari shakl-shamoyil degan gap bor, shialarning bosh kiyimi qanday kiyiladi degan savollar bor. Avvalo mana shu savollarni ham odam o‘zi uchun bo‘lsa-da yechib olishi kerak.
‘Qo‘qon shamoli’ filmidagi sallani o‘ralishiga e’tibor qilgan bo‘lsangiz, bu umuman shialarnikiga mos emas, to‘g‘ri ham kelmaydi. Xurshid Davron ‘qizil bosh’ degan gapni ishlatibdilar, u ham noto‘g‘ri deb o‘ylayman. Chunki ‘qizil bosh’ deb aytiladigan narsa umuman boshqa narsa. Ya’ni bu yaxshigina taqriztalab mavzu.
Agar kimda shu gaplardan keyin ham savol tug‘ilib qolsa, internetga kirib ‘Eron sultonlarining sallasi’ deb qidirsalar, shia xonlari bosh kiyimini qanday o‘rashi ko‘rsatib qo‘yilgan. So‘z so‘ngida shuni ayta olamanki, men ham o‘z fikrimda qolaman. ‘Qo‘qon shamoli’ filmida umuman mazhablar to‘qnashuvi, yana ham to‘g‘riroq aytsam, shialik umuman yo‘q.
Dilmurod Masaidov, “Qo‘qon shamoli” tarixiy-detektiv filmi rejissori